**600.0232.08.07.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

 8 հուլիսի 2015 թվականի №232Ա
քաղ. Երևան

«ՀԱՅԱՍՏԱՆԻ ԷԼԵԿՏՐԱԿԱՆ ՑԱՆՑԵՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

1. որ 2015 թվականի հունիսի 5-ին «Կայարան Համալիր» համատիրությունը (այսուհետ՝ Դիմող) դիմել է Հայաստանի Հանրապետության հանրային ծառայությունները կարգավորող հանձնաժողով (այսուհետ՝ Հանձնաժողով)` հայտնելով, որ «Հայաստանի էլեկտրական ցանցեր» փակ բաժնետիրական ընկերության (այսուհետ՝ Ընկերություն) հետ 2014 թվականի սեպտեմբերի 3-ին կնքված՝ նոր սպառողի կամ սպառողի վերակառուցվող սպառման համակարգն էլեկտրական ցանցին միացման №11200111 պայմանագրի (այսուհետ՝ Միացման պայմանագիր) համաձայն՝ Դիմողին պատկանող Երևան քաղաքի Վերին Անտառային 146/1 հասցեի 69 տարածքի սպառման համակարգն (այսուհետ՝ Սպառման համակարգ) էլեկտրական ցանցին միացման ժամկետ է սահմանվել 2015 թվականի մայիսի 31-ը, սակայն մինչ օրս միացման աշխատանքներ չեն իրականացվել,
2. Դիմողի գրությունը և այն, որ հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը՝ 2015 թվականի հունիսի 15-ից Ընկերության նկատմամբ հարուցվել է վարչական վարույթ,
3. որ Ընկերությունը 2015 թվականի հունիսի 23-ի №04-ԵԲ-534 գրությամբ խնդրել է իր դիրքորոշումը ներկայացնելու համար սահմանված ժամկետը երկարաձգել 10 աշխատանքային օրով, սակայն առ այսօր որևէ պարզաբանում չի ներկայացրել,
4. որ Ընկերությունը, գործող իրավակարգավորումների համաձայն, պարտավոր էր հանձնաժողովի 2006 թվականի դեկտեմբերի 27-ի №358Ն որոշմամբ հաստատված՝ էլեկտրական էներգիայի մատակարարման և օգտագործման կանոնների (այսուհետ՝ ԷՄՕԿ) 13.5-րդ կետով և Միացման պայմանագրով սահմանված ժամկետում ավարտել Սպառման համակարգի միացումն էլեկտրական ցանցին,
5. որ Հանձնաժողովի աշխատակազմը հարուցված վարչական վարույթի արդյունքում պարզել է, որ Ընկերությունը խախտել է ԷՄՕԿ-ի 13.5-րդ կետը, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածը` Հանձնաժողովը **որոշում է.**

1. ԷՄՕԿ-ի 13.5-րդ կետը խախտելու համար Ընկերությանը ենթարկել տուգանքի` 5 000 000 (հինգ միլիոն) դրամ գումարի չափով:
2. Ընկերությանը՝
3. սույն որոշումն ուժի մեջ մտնելու պահից երկշաբաթյա ժամկետում սույն որոշման 1-ին կետում ամրագրված գումարը 900005242327 hաշվեհամարով փոխանցել Հայաստանի Հանրապետության պետական բյուջե.
4. սույն որոշումն ուժի մեջ մտնելու պահից 120 օրվա ընթացքում Դիմողին ներկայացնել էլեկտրական էներգիայի մատակարարման պայմանագիր կնքելու առաջարկություն և այդ մասին գրավոր տեղեկացնել Հանձնաժողովին.
5. ընդունել ի գիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան.
6. Սույն որոշումն ուժի մեջ է մտնում ստորագրման պահից:

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ**

 **ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ**

 **ՀԱՆՁՆԱԺՈՂՈՎԻ ՆԱԽԱԳԱՀ՝ Ռ.ՆԱԶԱՐՅԱՆ**

 ք. Երևան

 8 հուլիսի 2015թ.

 ժամը 1600